Ranta-Tampellaan rakennetaan uutta: koirapuisto, skeittipaikka ja uudesta lastenpuistosta suoraan uimaan Näsijärveen

Tampereen kaupunki kaavailee Ranta-Tampellan ulkoilu- ja virhealueille mittavia muutoksia. Suunnitelmissa on rakentaa alueelle kokonaan uusi puisto ja kunnostaa Armonkalliolla sijaitsevaa Soukkapuistoa. Ranta-Tampellan uuden puiston nimeksi on tulossa Massunlastenpuisto. Tänä vuonna rakennettava puisto sijoittuisi Ranta-Tampellan itäosaan, Ranta-Tampellankadun ja Näsijärven väliin. Puiston itäpuolelle jäisi Naistenlahden venesatama. Uusi puisto on tarkoitus rakentaa täyttömaalle. Toteutuessaan Massunlastenpuisto olisi Ranta-Tampellan rantavyöhykkeen laajin puistoalue. Massunlastenpuisto ja Soukkapuiston uudistaminen ovat osa kaupungin Ranta-Tampellan rakentamisen kokonaisuutta ja keskusta-alueen kehittämisohjelmaa. Suunnitelmat molemmista puistoista ovat nähtävillä perjantaihin 21. helmikuuta saakka. Laiturilta uimaan Näsijärveen Vihersuunnitelmaluonnoksen mukaan Massunlastenpuistosta suunnitellaan erilaiseen oleskeluun sopivaa puistoaluetta. Suunnitelmassa puistoon sijoitettaisiin erilaisia peli- ja oleskelunurmia, puutarhakeinuja ja aurinkotuoleja. Puistossa kautta pääsisi kulkemaan Naistenlahden aallonmurtajalle ja venesatamaan. Kulkureitit on tarkoitus valaista, mutta pelinurmelle ei ole tulossa erillisiä kenttävaloja. Uusi koirapuisto ja laajempi leikkipaikka Kekkosenkadun ja Tampellan esplanadin välissä sijaitsevasta Soukkapuistosta aiotaan uusia ja laajentaa leikkipaikkaa. Nykyisellään puiston eteläosassa on pieni leikkipaikka ja hiekkakenttä. Tarkoituksena on tuoda leikkipaikalle uusia välineitä, kuten laivakiipeilyteline, keinuja, jousikiikkuja ja tasapainoiluvälineitä. Leikkipaikan pintamateriaaliksi esitetään tekonurmea. Uutena puistoon tuotaisiin myös koripallokenttä, pingispöytä ja pieni skeittipaikka. Puistoon halutaan tehdä myös uusi koirapuisto, jossa olisi erilliset aitaukset pienille ja isoille koirille. Myös Soukkapuiston valaistusta uusitaan.